Nyelai Tang Amat
Tusun Ke-11    BANSA Dayak (Iban) beserara enggau orang Panggau Libau baka sida Keling, Bungai Nuing (Sempurai), Laja ba Tembawai Bejuah di Batang Kapuas, Kalimantan, Indonesia, enda temu jeman tauka taun. Kenyau ari nya sida selalu dikangauka bansa Iban ngabang maya gawai besai. Amat tauka enda orang Panggau Libau datai ngabang ngagai Rumah Intai, Nanga Tada, Kanowit taun 2009 nya?              Maya musin Gawai Dayak taun 2009,  kena 6 Jun 2009, pukul 9.00 pagi sebuah rumah panjai di Skim Puru Nanga Tada ditiki seraban pengabang misteri. Pengabang misteri tu nyelai tang bisi kelai iya sigi amat, taja semina mensia misteri aja ti meda, lalu nusi cherita tu ngagai orang bukai. Semina dua iku aja karekter (watak) dalam cherita tu mensia misteri. Sida ke bukai nya endang mensia dunya ti normal. Nya alai nitihka peminta karekter dalam cherita tu empu, semua sida dalam cherita tu ukai nama bendar, tang ‘nama kangau’ aja, ke tuju pengelikun sida empu. Sebedau 6 Jun 2009, seiku nembiak sida serumah bisi mimpi. Ku iya, sida ari Panggau deka datai ngabang ngagai rumah sida. Nya alai iya dipinta madahka sida serumah besedia. Maya nya ai tuak enggau utai bukai mega endang apas. Agi bisi tang nyau ujung, nyau rampas penyuluk, ku orang tuai. Pagi 6 Jun nya, urung pukul 9.00 pagi, pengani Rumah Intai, tiga puluh pintu nya, mayuh ti bedau pansut ke ruai. Sida agi ingatka mimpi nembiak nya. Dada seruran asai ke dipandam, kesal nganti, dibalut bemacham leman tanda tanya. Ni maya pengabang ari Panggau nya datai? Sapa sida nya?  Enda lama udah nya, dua iku diri menyadi mensia misteri ti ditelah sida serumah ngena nama, Bidap enggau Ngian pan bejaku munyi ti ngerah sida serumah. “Enda lama agi datai pengabang kitai serumah, sida ari Pangggau. Besedia mih kitai. Anchau tikai. Bantaika utai irup enggau utai diempa,” ku Bidap. Nitihka padah seduai nya, semua sida serumah pan beranchau tikai. Sida mega bebantaika ai tuak ba ruai. Utai dempa baka penganan, sarang semut enggau utai bukai mega dibantaika magang ba ruai. Kengka utai ti bisi ba bilik diri empu mih. Kira-kira lima minit udah nya bekeberai ujan nyala. Sida ke tuai-tuai pansut, tang enda sampar. Sekeda sida ti buyan, enggai pansut ari  bilik. Takut. Antu ti datai ngabang nya, ku sida. Sapa berani, pansut mih. Sida ke nembiak, anak mit sigi enda diasuh orang tuai pansut. Takut kena sipat iku sirat Bungai Nuing, kenu ku sida. Amat nya. Enti nitihka jerita tuai, Bungai Nuing tu seiku ari sida di Panggau ti rengkar ulah. Kasar bungai enti maya begagai tauka bungah. Iya enda sengaja nganu tauka medis mensia, tang laban ulah iya ti manchal sereta kasar gaya, nya alai iya kekadang dikenakutka mensia dunya. Kelimpah ari Bidap enggau Ngian sida serumah nadai meda bala pengabang nya. Sida semina meda kebut tikai ti bekelansat, engka endur bala pengabang nya bejalai tauka berami makai ngirup ba ruai. Sepagi-pagi, sehari-hari nya sida serumah diau jenuh aja. Nadai ga sida ninga munyi orang bejaku. Orang ti bejaku didinga sida serumah nya semina, Bidap enggau Ngian aja. Dipelabaka sida serumah, seduai tu endang udah kena pasuk roh tauka yang seduai empu, kenyau ari pengabang niki pagi nya. Sapa roh tauka yang seduai empu? Utai tu mega enda ulih saut sapa-sapa. Semina seduai aja empu nemu. Semina orang ke kala meda maya seduai kena pasuk ‘roh berantu’ nya aja nemu. Sekumbang pengabang ke datai nya, seduai semampai pejam mata sambil bejaku. Baka ti bejaku kediri. Enti orang ti baru meda lalu enda nemu sapa seduai tu, endang kumbai orang gila. Iya ti bendar seduai tu berandau enggau pengabang ari Panggau Libau nya. “Pengabang mai kitai serumah berami ngetas pintu,” ku Bidap bejaku enggau nyawa inggar. Mata iya agi pejam sambil bejalai kin kia. Mata pejam tang kati iya enda telantak ba tiang tauka utai bukai sebelah ruai nya? Nya mih misteri dunya. Nyelai. Mayuh sida ke lelaki pansut nguluka orang Panggau Libau ngabang ngetas pintu. Ba sekeda menua, pengawa ngetas pintu disebut orang minta salai. Reti nya bala pengabang mai uyut tauka raga, ngusung gnap pintu bilik ba rumah panjai nya lalu ngangau munyi tu: “Salai! Salai!”. Taja pia, ukai reti sida minta salai aja. Pemakai bukai baka asi pulut, penganan, tumpi, ikan lulun, ikan kasam enggau utai buka. Raga tauka uyut nya dikena sida mai barang pemakai tauka utai irup ti diberi orang ti empu bilik ti digusung sida nya. Datai sida ba sepintu-sepintu, sida lalu dinahka orang ti empu bilik ai tuak enggau pemakai. Udah apus rumah panjai, sida pan betugung ba ruai lalu bepakai sereta beirupka utai ti ulih sida ngetas pintu tadi. Baka nya mih ulah pengabang enti nitihka padah Bidab ngagai bala sida serumah nya. Urung tengah malam sebengkah pekara nyelai mega nyadi. Bidap pan kena pasuk roh Tuai Rumah Jampong. Ku sida ke tuai, Tuai Rumh Jampong tu siku ari tuai rumah sida di Panggau Libau maya nya. Iya mega mayuh penemu kena berubat orang ti sakit. Sida serumah ti ngasaika diri bisi penyakit pan datai berubat. Mayuh macham ubat Tuai Rumah Jampong. Tang orang ti ngubat nya Bidap. Kamah kereban utai kena iya ngubat orang. Kelimpah ari ngubat orang, iya mega nyebut penyalah seiku-seiku orang ke datai berubat ngagai iya nya. Sebengkah agi utai nyelai iya nya, nitihka disebut Bidap, orang bukai enda meda Raja Remaung ke sama bela bisi enggau pengabang ari Panggau nya. Kukut iya panjai bendar: bisi dipeda mimit sebagi ari tunjuk enggau kukut nya dalam gambar ba kulit bup tu. Raja Remaung tu mih ti meri sebentuk tinchin delima ngagai seiku nembiak sida serumah ti benama Jack (nama kangau aja). Tinchin delima nya agi dikembuan Jack datai ke sehari tu. Kenu ku berita ti ngerimbas pending, sekumbang ti ngembuan tinchin delima nya, pendiau pengidup Jack makin empusung baka bukit, ngebung baka langit.  Urung pukul 2.00 pagi Bidap ti agi kena pasuk roh berantu pan bejaku, “Bungai Nuing ngasuh kitai serumah betabuh.” Iya pan berumban nesau sida serumah, nitihka padah Bungai Nuing. Sida ke tuai-tuai aja berani pansut ke ruai lalu betabuh. Bala nembiak endang enda disagi apai indai sida pansut, kelimpah ari Bidab enggau Ngian. Betabuh mih sida sepagi keleti nya. Nadai ga utai ti nyengala nyelai nyadi. Kelimpah ari munyi tabuh, nadai utai agi didinga. Nadai kuchah nyawa mensia tauka antu didinga. “Aku, Bungai Nuing. Aku ka ngajat. Lagi nuan ngambar aku,” pia ku nyawa orang didinga Bidap. “Asuh betabuh manah-manah sida nya, au.” Semina Bidap aja ninga jaku nya. Iya pan berumban tama bilik lalu ngambi telefon binching iya ti bisi kamera nya. Lebuh udah masuk dalam memori telefon binching, semina kamayang chelum aja ti ulih tangkap kamera nya. Peda kulit bup tu. Kenu ku Bidap, muak ari kiba, bisi ayan mimit aja lengan enggau kukut bunsu Raja Remaung, dua iti kemayang ti berimbai nya Kumang enggau Lulung, muak ke kanan seduai nya Keling. Bungai Nuing ti benung ngajat nya, nadai dipeda ayan dalam gambar. Engka enda ulih tangkap kamera? Bala sida ti betabuh ti di belakang Bungai Nuing ke ngajat nya bisi ga dipeda dalam gambar. Nya mih utai ti nyelai maya nya. Amat nyelai tang amat nyadi. Gambar nya diberi Bidap empu ke aku ngena telefon binching mega. Agi bisi mega utai ti nyelai ba gambar tu.            Pengabang misteri nya pulai urung pukul 8.00 pagi nya. Sebedau nya dua tiga iku orang tuai ti berani meratika utai ti nyadi nya semina tepedaka tawak enggau bebendai aja ti betekayun. Kenu ku sida serumah, amai digenggam asai semengat. Sida ukai takutka pengabang ari Panggau nya, laban sida nemu diri suah ngangauka orang nya datai enti maya begawai besai lalu mantaika piring ading. Tang kenu ku sida, mayuh antu bukai datai maya nya nya baka antu gerasi, bunsu remaung, antu sebayan, enggau ti bukai mega.  (Cherita tu ditusi Billy Anak Lidom nithka pengingat enggau peneleba iya empu maya bala Bunsu Petara ngabang ngagai rumah sida nya) Nitihka pansik teori Infraed (IR) Light for Ghost Hunting, Sains Fizik (Theoretical Physicist – Albert Einstein & Sains Spiritual) ujan nyala, endang tanda Antu Bunsu Petara tauka Antu amat-amat bisi datai; laban sida nya roh @ tauka disebut Eletromagnetic Energy – Negative Energy, semina ulih diau ba utai ti chelap, enda angat tauka mambam. Engergi Negatif @ Antu, roh jai enda ulih diau ba endur ti angat. Kelimpah ari nya, sida tu mega rindu diau ba endur ti petang sereta sunyi. Nya mega kebuah, Antu endang selalu ngayanka diri maya malam hari laban maya nya dunya chelap. Antu @ energi negatif enda ulih dibunuh (dimusnah @ destroyed), tang ulih bebali (transformed).         (Betampung ba Tusun Ke-12  minggu nyin ila) Sekeda ari artikel dalam gempung cherita Nyelai Tang Amat (NTA) tu udah kala dichelak nyadi bup ti benama Pengabang Ari Panggau Libau; lalu deka  befokus ba senentang pengidup pendiau bansa Dayak di Kalimantan enggau Iban Sarawak tauka bansa Dayak ti bukai di Sarawak. Pechaya tauka enda, bepanggai ba pemacha empu. Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115. Kelimpah ari nya, enti bala pemacha bisi tetemuka cherita tauka utai ti nyelai (misteri) di menua kita, pasal Antu tauka Bunsu Petara tauka pasal Tuhan God Almighty, tau mega call aku, puji Tuhan, enti “diizinNya” aku deka datai ba endur kita nya.     Oleh HARRY USUP UMBAR 
See author's posts
